JASlF หุ้นปลอดภัย-จ่ายปันผลสูงโบรกฯ แนะ “ซื้อ” เป้า 12.80 บาท
บล.ซีไอเอ็มบี (ประเทศไทย) แนะนำ “ซื้อ” JASIF ในฐานะหุ้นปลอดภัยที่ให้อัตราเงินปันผลตอบแทนสูง โดยมีราคาเป้าหมาย 12.80 บาท เชื่อว่าการที่ JASIF จ่ายปันผลได้อย่างสม่ำเสมอจะช่วยให้ราคาหุ้นปรับตัวสูงขึ้น 
24 ส.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (24 ส.ค.) แนะนำ “ซื้อ” กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ในฐานะหุ้นปลอดภัยที่ให้อัตราเงินปันผลตอบแทนสูง โดยมีราคาเป้าหมาย 12.80 บาท หลังตลาดหุ้นทั่วโลกปรับตัวลดลงแรงจากความขัดแย้งบนคาบสมุทรเกาหลี, ความไม่ชัดเจนของการปรับขึ้นอัตราดอกเบี้ยของเฟดและความกังวลภาวะเศรษฐกิจทั่วโลกชะลอตัวลง (โดยตัวเลขภาคการผลิตของสหรัฐอย่าง ดัชนีผู้จัดการฝ่ายจัดซื้อ (PMI) ภาคการผลิตออกมาลดลงต่ำสุดในรอบเกือบ 2 ปีเป็น 52.9 ในเดือนส.ค.58
ขณะที่ดัชนี PMI ภาคการผลิตของจีนก็ลดลงต่ำสุดในรอบ 77 เดือนเหลือ 47.1 ในเดือนส.ค.) ประเมินภายใต้สมมติฐานที่ Jasmine โอน OCF เข้ากองทุน JASIF เดือนละ 7.5k คอร์กิโลเมตร คาดว่ากองทุนฯ จะมีรายได้เติบโต 3.4% ในครึ่งปีหลัง และกำไรสุทธิเติบโต 29% ในครึ่งปีหลัง เมื่อเทียบกับช่วงครึ่งปีหลังปี 58 เท่ากับ JASIF มีความสามารถในการจ่ายปันผลสูงขึ้น และมีอัตราผลตอบแทนจากเงินปันผลน่าสนใจ
ทั้งนี้เชื่อว่าการที่ JASIF สามารถจ่ายปันผลได้อย่างสม่ำเสมอ (72 สตางค์ในปี 58, 93 สตางค์ในปี 59 และ 1.01 บาทในปี 60 หรือคิดเป็นอัตราเงินปันผลตอบแทน 7.2%, 9.3% และ 10.1% ตามลำดับ) จะช่วยให้ราคาหุ้นปรับตัวสูงขึ้น โดยเฉพาะในช่วงที่ตลาดผันผวนและอัตราดอกเบี้ยในประเทศไทยยังอยู่ในแนวโน้มลดลง